stanford-oval/wikipedia huggingface dataset:
מרדכי דב איידלברג

| --- | --- |
רבי מרדכי דב איידלברג
תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  1880 ה'תר"ם ביאליסטוק, האימפריה הרוסית 
 פטירה:  29 באוקטובר 1941 (בגיל 61 בערך) ח' בחשוון ה'תש"ב 
 תקופת הפעילות:  ? – 29 באוקטובר 1941 
 
הרב מרדכי דב איידלברג (ה'תר"ם, 1880 - ח' בחשוון ה'תש"ב, 29 באוקטובר 1941) היה רב ליטאי של יישובים רבים בליטא, פולין ואוקראינה. נרצח בשואת יהודי ליטא. מחבר סדרת הספרים חזון למועד. לא השתייך פוליטית, והגדיר עצמו כ"רב בלתי מפלגתי". תמך בפעילות התנועה הציונית למען ישוב ארץ ישראל, לצד ביקורתו על הזרמים החילוניים שבה.
ביוגרפיה

נולד בביאליסטוק לרב יצחק איידלברג שהיה מו"צ בעירו. משפחתו הייתה מצאצאי רבי צבי הירש פרילוקר מחכמי העיר בריסק וצאצא של הרמ"א.
למד בישיבת ראדין והיה לאחד מתלמידיו המובהקים של החפץ חיים. נישא לחיה אפלבוים ולאחר נישואיו למד בוולוז'ין והתפרסם כמתמיד בכינוי "השקדן מביאליסטוק". נסמך לרבנות בידי רבי רפאל שפירא ורבנים נוספים ושימש כממלא מקומו של הרב שפירא בבית ההוראה העירוני.
שנים ספורות לאחר נישואיו התמנה לרב בליסקווה הסמוכה לסובאלק שבליטא, ואחריה בקנטקוזבה שבפלך חרסון. בעיר זו חיבר את ספרו ההלכתי "דובב שפתי ישנים" שרצה להדפיס לזכרה של אמו, אך הספר נשרף בבית הדפוס בפולטבה.
ב-1917 נבחר לכהן כרבה בניקולאייב, אף היא בפלך חרסון, במקומו של ר' ישראל אייזנשטיין. אז התפרסם בפעילותו החברתית למען הפליטים היהודים שנהרו מהסביבה לעיר ובנאומיו שעסקו בעיקר בשכנוע הנוער, שנטה אחרי תנועות השמאל השונות, שלא לעזוב את היהדות. עם כיבוש העיר בידי הצבא האדום נאסר, אך שוחרר לאחר זמן קצר.
ב-1922 הותר לפליטים מפולין לחזור מרוסיה לבתיהם והוא ניצל את האפשרות וחזר לביאליסטוק. בתקופה זו הדפיס את החלק הראשון של ספר השו"ת שלו "חזון למועד" וחלק מהתשובות בספר זה עוסקות בשאלות שהתעוררו במציאות החיים ברוסיה הסובייטית, ובאופן ספציפי בניקולאייב. לספר נדפסו הסכמות מהרב יצחק זאב סולובייצ'יק והרב משה מרדכי עפשטיין.
שנתיים לאחר מכן, בשנת ה'תרפ"ד, 1924, הוזמן לכהן ברבנות סוויסלוץ'. ממנה עבר למאקוב, פולין המרכזית, קהילה חסידית שקיבלה אותו לרב למרות היותו מתנגד לחסידות. הוא היה מקובל על בני קהילתו ותמך במעמד הפועלים.
בשנת ה'תרפ"ח, 1928, עבר לכהן בפלוצק שעל נהר הוויסלה. בפלוצק הוציא לאור עוד שלושה כרכים מחיבורו "חזון למועד". הוא שלח שלושה מבניו ללמוד בארץ ישראל ובשנת ה'תר"ץ הגיע לארץ לרגל חתונת אחד מהם. הרב אברהם יצחק הכהן קוק המליץ למנותו כרבה של פתח תקווה, הוא התלבט באשר להצעה זו ורכש קרקע להשקעה ליד גן יבנה. לבסוף נענה להפצרות בני קהילתו ודחה את עלייתו לארץ ישראל למועד מאוחר יותר, בהמשך התברר שנפל קרבן למעשה נוכלות והבעלות על הקרקע שרכש לא הועברה לידיו.
עם כניסת הצבא הגרמני לפלוצק הוא נעצר ועבר התעללות, לאחר מכן נמלט ללומז'ה שעמדה בלי רב לאחר עזיבת רבה האחרון של העיר רבי משה שצקס, וכיהן בה כממלא מקום הרב. משם עבר ללכוביץ. הוא עצר בלכוביץ שבה התמנה כרב, דחה הצעת רבנות מנבהרדק בתקווה שיוכל לסדר את כתביו שעדיין לא נדפסו. במהלך תקופה זו המשיך בארגון סיוע עבור רבנים שהוגלו לסיביר.
בח' בחשוון ה'תש"ב 29 באוקטובר 1941 נרצח יחד עם מאות מיהודי העיר לכוביץ בידי הנאצים.
משפחתו

בנו, הרב צבי איידלברג, עלה לארץ וכיהן כרבה של העיירה כרמיאל החל משנת תשכ"ט. הבחירה הייתה למורת רוחו של ראש המועצה הדתית האזורית, שהיה מעוניין במועמד צעיר יותר. בהמשך האחרון פעל נגד הרב איידלברג וביקש להדיחו, בטענה שהוא איננו ממלא את תפקידו ומתנכל למינוי משגיח כשרות נוסף.
בשנת תשל"ו הוציא הרב איידלברג לאור בשנית את ספרי 'חזון למועד' של אביו.
הערות שוליים

↑  חזון למועד תרפ"ט, עמ' רפד
↑  חזון למועד, חלק השו"ת, חיזיון כג
↑  יצחק לוין, אלה אזכרה ד (תשכ"א), עמ' 295.
↑  ⁨הרב צ. איידלברג - רב בכרמיאל ⁩ - ⁨⁨הצפה⁩ 20 מרץ 1969⁩ - הספרייה הלאומית של ישראל │ עיתונים, באתר www.nli.org.il
↑  כרמיאל, אודות מינוי הרב צבי איידלברג (עמ' 101), באתר www.archives.gov.il
↑  ⁨הרב של כרמיאל עדיין איננו מקבל משכורתו ⁩ | ⁨מעריב⁩ | 5 דצמבר 1971 | אוסף העיתונות | הספרייה הלאומית, באתר www.nli.org.il
↑  ⁨"מכת" הדחות ; בכרמיאל — תחילה הרב ועתה ראש המועצה | הספרייה הלאומית של ישראל │ עיתונים, באתר www.nli.org.il
↑  כרמיאל, אודות מינוי הרב צבי איידלברג (עמ' 97), באתר www.archives.gov.il
| --- | --- |
בקרת זהויות :  NLI: 987007302779605171  VIAF: 302813616   WorldCat (עם VIAF): 302813616
זאב וולף טורבוביץ

| --- | --- |

 לידה:  4 במאי 1840 א' באייר ה'ת"ר קרלין, האימפריה הרוסית 
 פטירה:  15 בדצמבר 1921 (בגיל 81) י"ד בכסלו ה'תרפ"ב קראז', ליטא 
 מקום קבורה:  בית העלמין היהודי בקראז'
 מקום פעילות:  סוויסלוץ', קלצק, וולפה, קראז'
 תקופת הפעילות:  ? – 15 בדצמבר 1921 
 השתייכות:  יהדות ליטא
 תחומי עיסוק:  הלכה, דרש, קבלה
 חיבוריו:  שיר ידידות, ראש פינה, עטרת זיו, תפארת זיו, זיו משנה
 
קברו של הרב בבית העלמין היהודי בקראזי
זאב וולף טורבוביץ (א' באייר ה'ת"ר, 4 במאי 1840 – י"ד בכסלו ה'תרפ"ב, 15 בדצמבר 1921) היה רב ולמדן ליטאי. הוא כיהן כרב במספר קהילות, בהן סוויסלוץ', קלצק, וולפה (ווּפָּה) וקראז' שם כיהן במשך 36 שנים. הוא חיבר ספרים בתחומי ההלכה, הדרש והקבלה.
ביוגרפיה

זאב נולד לרבי אהרן יהושע בקרלין, ונודע בתואר "העילוי מבביינע". בגיל 12 בשנת ה'תרי"ב נסע למינסק ללמוד בבית המדרש המפורסם בשעתו "בלומקה'ס קלויז". בגיל 17 בשנת ה'תרי"ז נשא אשה מאיזיליאן, שם כונה "הפרוש מאיזיליאן" ועסק גם בחכמת הנסתר. בין השנים תרכ"ג–תרכ"ו (1863–1866) שימש כר"מ בישיבת מינסק, ובי"ז באייר תרכ"ו (1866) התמנה כרבה של סוויסלוץ'.
בשנת תרל"ה (1875) עבר לכהן כרבה של קלצק, ולאחר מכן עבר לרבנות וולפא (אנ'). בשנת תרמ"ט (1889) התמנה כרבה של קרז'י שבליטא, והחזיק במשרה זו עד לפטירתו בי"ד בכסלו תרפ"ב (1921).
נקבר בבית העלמין היהודי בקראזי.
מחלוקת עם הנצי"ב

בשנת 1889 שלח הרב טורבוביץ' מכתב לרב אברהם יצחק הכהן קוק, אז רבה של זיימל, ובו חלק על פסקו של הרב נפתלי צבי יהודה ברלין (הנצי"ב מוולוז'ין), שהתיר לקרוא עיתונים בשבת. פסק זה פורסם בספר "עיטור סופרים", שערך הרב קוק בשנת 1888.
במכתבו הביע הרב טורבוביץ' פליאה ודאגה מהעמדה המקילה של הנצי"ב, וטען כי היא מנוגדת לשולחן ערוך ולדעת רוב הפוסקים, ראשונים ואחרונים. הוא הזהיר כי קולא זו עלולה להוביל לרפיון בשמירת השבת, במיוחד בקרב "בני הדור החדש", ואף התפלא מדוע הרב קוק פרסם את פסק הנצי"ב מבלי לחלוק עליו.
משפחתו

זאב היה בנו של אהרון יהושע בן הלל בן שבתי בן יהודה בן משולם טורבוביץ'. זאב היה נשוי לרחל, ונולדו לו שישה ילדים:
צבי הירש טורבוביץ'.
ר' יעקב טורבוביץ' (1868–1933), בעלה של נחמה ואביהם של אלברט, מרים לאה ומקס.
מושע רום (1880–1936). אשת סולומון רום ואמא של לאה.
פעשא (?-1951), אשת ר' יוסף אביגדור קסלר. אמו של אהרון יהושע והארי.
שרה דוידוב.
וביץ
חיבוריו

שיר ידידות, פירוש כפול על אשת חיל: כפשוטו על האישה וכמשל לתורה, וילנא תרל"ז, באתר היברובוקס
ראש פינה, על הלכות מליחה, וילנא תרל"ט, באתר היברובוקס
עטרת זיו – דרושים על ספר בראשית וקובץ מאמרי חז"ל, ורשה תרמ"ט
תפארת זיו, שאלות ותשובות בענייני הלכה, ורשה תרנ"ו, באתר היברובוקס
שערי טהר – על הלכות נידה, ורשה תרנ"ו
זיו משנה, פירוש על הרמב"ם, ורשה תרס"ד, באתר היברובוקס
הערות שוליים

↑  isheiisraeladmin, רבי זאב וולף טורבוביץ, באתר אישי ישראל, ‏2018-01-10
↑  מכתב פולמוס שנשלח אל הראי"ה קוק - נגד דעת הנצי"ב שהתיר קריאת עיתונים בשבת - מאת רבי זאב וואלף טורבוביץ - קראז, תרמ"ט | קדם בית מכירות פומביות בע״מ, באתר www.kedem-auctions.com
1 2  ucoadminen, Lot 162 - ראש פינה על שו"ע הלכות מליחה, ווילנא תרל"ט. עם הגהות רבות בכתב יד בן המחבר הגאון רבי צבי הירש טורבוביץ אב"ד אמדור | בית המכירות תפארת, ‏2021-11-27 (באנגלית אמריקאית)
1 2  D-K-1936-0022894 - Historical Vital Records of NYC, a860-historicalvitalrecords.nyc.gov
↑  Rabbi Jacob Turbowitz (unknown-1933) - Find a..., www.findagrave.com (באנגלית)
↑  isheiisraeladmin, רבי יוסף אביגדור קסלר, באתר אישי ישראל, ‏2018-01-10
↑  עטרת זיו / זאב וולף טורבוביץ, באתר הספרייה הלאומית
↑  שערי טהר / זאב וולף טורבוביץ, באתר הספרייה הלאומית
ציון קיברו של הרב
דיסקוגרפיה של ניקה

| דיסקוגרפיה של ניקה |
| --- | --- |
 אלבומי אולפן ↙:  1
 סינגלים ↙:  20
 שירים אחרים ↙:  2
הדיסקוגרפיה של הזמרת הישראלית ניקה כוללת בעיקר אלבום אולפן אחד, סינגלים, שירים וקליפים שיצאו ביחד עם מפיקים מוזיקליים שונים והנרי בפרט. במהלך הקריירה שלה, עבדה ניקה עם מפיקים מוזיקליים, זמרים ודי ג'יים כדוגמת הנרי, עופר ניסים, מאיה סימנטוב ("Crazy Boy"), בית הדובים ואתניX.
בתחילת הדרך, הקליטו השניים את הלהיט "See Me Now". בספטמבר 2006 יצא אלבום הבכורה של ניקה ביחד עם הנרי, Revolution (2006). באותה העת, פנו להנרי אנשים מסדרת הטלוויזיה "טלנובלה בע"מ" מבית היוצר של ערוץ הוט 3 ושל "דרסט הפקות". הם ביקשו שיכתוב שיר שישמש כנעימת הנושא של הסדרה וזה נענה להצעה וכתב את הלהיט "על המסך שלי" בביצועה של ניקה. בשנת 2006, הופץ מחדש שירה של ריטה "בגידה" כסינגל רשמי מתוך האלבום. הגרסה המחודשת זכתה להצלחה ולביקורות חיוביות מטעם מבקרי המוזיקה.
ב-2009 הוציאה ניקה כזמרת סולנית סינגל ראשון בשם "משהו אחר", את שכתב, הלחין ועיבד הנרי, אך הפעם לא הוצגו השניים כהרכב.
אלבומים > אלבומי אולפן

| שם | פרטי האלבום |
| --- | --- |
Revolution (ביחד עם הנרי):  יצא לאור: 20 בספטמבר 2006  חברת תקליטים: הנרי פרודקשנס  פורמטים: הזרמת מוזיקה • הורדה דיגיטלית • תקליטור
שירים

להלן רשימת הופעות אורחות, סינגלים, שירים ושיתופי פעולה של ניקה שיצאו לבד או ביחד עם אמנים מוזיקליים שונים במהלך הקריירה שלה.
שירים > סינגלים

| שם | שנה | הצלחה מסחרית> ספוטיפיי | הצלחה מסחרית> יוטיוב | אלבום |
| --- | --- | --- | --- | --- |
| "See Me Now" (ביחד עם הנרי) | 2004 | 57,486 | 302,892 | Revolution |
| "על המסך שלי" (ביחד עם הנרי) | 2005 | 35,165 | 552,304 | Revolution |
| "Naked in the Wind" (ביחד עם הנרי) | 2006 | 24,963 | 124,266 | Revolution |
| "בגידה" (ביחד עם הנרי) | 2006 | 41,501 | 265,921 | Revolution |
| "Revolution / Anybody But Me" (ביחד עם הנרי) | 2006 | 5,000 | 50,000 | Revolution |
| "משהו אחר" | 2009 | — | — | סינגל שלא מתוך אלבום |
| "זמן" | 2011 | — | — | סינגל שלא מתוך אלבום |
| "In This Shirt" (ביחד עם הנרי) | 2011 | — | — | סינגל שלא מתוך אלבום |
| "Leave Me Alone" (ביחד עם הנרי) | 2012 | — | — | סינגל שלא מתוך אלבום |
| "דיסקוטק" (ביחד עם הנרי ואתניX) | 2012 | — | — | סינגל שלא מתוך אלבום |
| "Shiny and New" (ביחד עם הנרי) | 2012 | — | — | סינגל שלא מתוך אלבום |
| "I Can Fly" (ביחד עם הנרי) | 2012 | — | — | סינגל שלא מתוך אלבום |
| "Crazy Boy" (ביחד עם הנרי ומאיה סימנטוב) | 2012 | — | — | סינגל שלא מתוך אלבום |
| "My Blessing And My Sin" (ביחד עם הנרי) | 2012 | — | — | סינגל שלא מתוך אלבום |
| "Hotel Rooms" (ביחד עם הנרי) | 2012 | — | — | סינגל שלא מתוך אלבום |
| "Ghost" (ביחד עם הנרי) | 2013 | — | — | סינגל שלא מתוך אלבום |
| "שיר פופ צרפתי" (ביחד עם הנרי) | 2013 | — | — | סינגל שלא מתוך אלבום |
| "Not Over Yet" (ביחד עם בית הדובים) | 2013 | — | — | סינגל שלא מתוך אלבום |
| "מכורה אליך" (ביחד עם הנרי) | 2014 | — | — | סינגל שלא מתוך אלבום |
| "Never See Me Again" (ביחד עם עופר ניסים) | 2025 | — | — | סינגל שלא מתוך אלבום |
שירים > שירים אחרים

| שם | שנה | הצלחה מסחרית> ספוטיפיי | הצלחה מסחרית> יוטיוב | אלבום |
| --- | --- | --- | --- | --- |
| "The One & Only" (ביחד עם עופר ניסים) | 2010 | 196,930 | 450,491 | Pride All Over 2010 |
| "Confide in Me" | 2013 | — | 7,095 | שיר שלא מתוך אלבום |
ביאורים

↑  הגרסה האקוסטית הרשמית של "The One & Only" פורסמה במאי 2012.
הערות שוליים

1 2  Nikka (2), Discogs (באנגלית)
1 2  Henree (2), Discogs (באנגלית)
↑  Henree feat. Nikka - See Me Now (Finally), נבדק ב-2023-06-17
↑  Henree Feat. Nikka - Revolution (באנגלית), 2006, נבדק ב-2023-06-17
↑  הנרי וניקה - על המסך שלי | טלנובלה בע"מ ♫, נבדק ב-2023-06-17
↑  Henree, Nikka - בגידה (באנגלית), 2006, נבדק ב-2023-06-17
↑  ניקה - משהו אחר, נבדק ב-2023-06-17
↑  Nikka on Apple Music, Apple Music (באנגלית אמריקאית)
↑  Nikka, Spotify
↑  Henree feat. Nikka - The One And Only | Acoustic, נבדק ב-2023-06-17
טיפול הורמונלי להתאמה מגדרית

טיפול הורמונלי להתאמה מגדרית, ובשמותיו הנוספים טיפול הורמונלי לטרנסג'נדרים, טיפול הורמונלי חליפי (HRT) או טיפול הורמונלי מאשש-מגדר (Gender-affirming hormone therapy; בראשי תיבות GAHT), הוא סוג של טיפול הורמונלי שבו הורמוני מין (למשל אסטרוגן וטסטוסטרון) ותרופות הורמונליות אחרות ניתנות לטרנסג'נדרים או לנון-קונפורמיים מגדרית (אנ'), במטרה להתאים יותר בין מאפייני המין המשניים (Secondary sexual characteristic) שלהם לזהות המגדרית שלהם. סוג זה של טיפול הורמונלי אפשרי בשתי צורות, בהתאם למטרת הטיפול – גברור (מסקוליניזציה, באנגלית Masculinization) או נישוי (פמיניזציה, באנגלית Feminization):
טיפול הורמונלי זכרי (אנ') – עבור גברים טרנסג'נדרים או טרנס-גבריים (transmasculine); מורכב מאנדרוגנים ואנטי-אסטרוגנים.
טיפול הורמונלי נקבי (אנ') - עבור נשים טרנסג'נדריות או טרנס-נשיות (transfeminine); מורכב מאסטרוגנים ואנטי-אנדרוגנים.
גם אינטרסקסים עשויים לעבור טיפול הורמונלי, בין אם בתקופת ילדותם, כדי לאשש את המין ששויך להם בלידתם, או בשלב מאוחר יותר, כדי להתאים את מינם לזהות המגדרית שלהם. כמו כן, גם א-בינארים עשויים לפנות לטיפול הורמונלי, על מנת להשיג איזון רצוי של הורמוני המין שלהם או לסייע בהתאמת גופם לזהות המגדרית שלהם.
טיפול זה מאפשר לאנשים לחיות באופן אותנטי במגדר שלהם, בלי קשר למין אליו שויכו בלידתם או לדרך בה המעבר המגדרי שלהם מתבצע. הוא מאפשר לכל אדם לבקש רק את השינויים או ההתערבויות הרפואיות שהוא רוצה כדי לאשש את הזהות המגדרית שלו, שינויים העשויים לכלול טיפול הורמונלי (טיפול הורמונלי חליפי או טיפול הורמונלי מאשש-מגדר).
דרישות

הדרישות הרשמיות לשם התחלת טיפול הורמונלי מאשש-מגדר שונות מאוד בהתאם למיקום הגאוגרפי ולמוסד הטיפול הספציפי. מרשם רפואי להורמונים מאששי-מגדר יכול להינתן על ידי מגוון רחב של נותני שירותי בריאות, בין היתר על ידי רופאים ראשוניים (רופאי משפחה או רופאי ילדים למשל), אנדוקרינולוגים ורופאים מיילדים-גניקולוגים.
לאורך ההיסטוריה, מרכזי בריאות רבים דרשו הערכה פסיכיאטרית או מכתב ממטפל טרם התחלת הטיפול. כיום, מרכזים רבים משתמשים כיום במודל הסכמה מדעת, שאינו דורש הערכה פסיכיאטרית רשמית שגרתית, אלא מתמקד בהפחתת חסמים בפני טיפול, תוך הבטחה שהאדם יבין מהם הסיכונים, היתרונות, החלופות, המשתנים הלא-ידועים, המגבלות והסיכונים שבחוסר טיפול. ארגוני בריאות שונים הפונים בין היתר ללהט"בים (כשהבולטים שבהם הם מרכז הבריאות הווארד בראון (אנ') משיקגו והורות מתוכננת) תומכים בסוג זה של מודל הסכמה מדעת. מנגד, ישנם חוקרי ביואתיקה הטוענים כי ילדים אינם מסוגלים להסכים לטיפולים הורמונליים מסוימים.
במהדורה השמינית של המסמך הרפואי "תקני טיפול בריאותי עבור אנשים טרנסקסואלים, טרנסג'נדרים ונון-קונפורמיים מגדרית" (אנ') ממליץ האיגוד המקצועי העולמי לבריאות טרנסג'נדרים (WPATH) כי מטופלים המבקשים טיפול הורמונלי מאשש-מגדר יאובחנו כבעלי דיספוריה מגדרית על ידי איש מקצוע בתחום בריאות הנפש או נותן טיפול הורמונלי המוסמך בתחום הטיפול בטרנסג'נדרים. כמו כן, ממליץ המסמך כי המטופל ייתן הסכמה מדעת, כלומר יסכים לטיפול לאחר שנודע לו על כלל המשמעויות והסיכונים הכרוכים בכך, ושיכולתו לספק הסכמה כזו תוערך על ידי איש מקצוע המוכשר לכך. לפני התחלת טיפול הורמונלי מאשש-מגדר, מומלץ כי המטופל יעבור הערכה באשר לחששות רפואיים ונפשיים משמעותיים, ובאם קיימים חובה להתייחס אליהם ולפקח עליהם במידה סבירה, ויקבל חוות דעת רפואית.
דרישות > דיספוריה מגדרית

על פי קווים מנחים ומוסדות בין-לאומיים רבים, דרישת קדם להתחלת טיפול מאשש-מגדר היא דיספוריה מגדרית מתמשכת ומתועדת-היטב. דיספוריה מגדרית היא אי-נוחות או מצוקה פסיכולוגית שאדם עשוי לחוות אם המין הביולוגי ששויך לו בלידתו אינו תואם את זהותו המגדרית. בין הסימנים לדיספוריה מגדרית נמנים גורמי לחץ נפשי נלווים כגון דיכאון, חרדה, דימוי עצמי נמוך ובידוד חברתי. לא כל האנשים הנון-קונפורמיים מגדרית חווים דיספוריה מגדרית.
אפשרויות טיפול > קווים מנחים

האיגוד המקצועי העולמי לבריאות טרנסג'נדרים (WPATH) והאגודה האנדוקרינית (אנ') גיבשו קווים מנחים המהווים בסיס לנותני שירותי בריאות בטיפול בחולים טרנסג'נדרים במדינות מסוימות. כמו כן, ישנם המשתמשים בהנחיותיה של אוניברסיטת קליפורניה בסן פרנסיסקו. עם זאת, אין מערכת מוסכמת כללית של קווים מנחים.
אפשרויות טיפול > עיכוב התבגרות מינית אצל מתבגרים

על אף הראיות לפיהן נוער טרנסג'נדרי יכול להיטיב מטיפול הורמונלי להתאמה מגדרית כבר בשלב מוקדם של גיל ההתבגרות, לרוב ישנן מגבלות חוקיות המונעות התחלת טיפול הורמונלי לפני גילאי 16-18. מתבגרים אשר חווים דיספוריה מגדרית ואינם יכולים להתחיל טיפול הורמונלי, וכן מתבגרים שמעדיפים לדחות את ההחלטה להתחיל טיפול זה, עשויים להעדיף טיפול הורמונלי מדכא-התבגרות בתחילת התבגרותם המינית.
על פי מסמך "תקני טיפול בריאותי" של WPATH, מומלץ לנותני טיפול הורמונלי מדכא-התבגרות להמתין לפחות עד שהמתבגרים יגיעו להתפתחות גופנית בשלב טאנר שני. שלב טאנר שני מוגדר כהופעה של מעט שיער ערווה (זכר ונקבה יחד), התפתחות ניצני שדיים (נקבה) או צמיחה קלה של שק האשכים (זכר).
התרופה המועדפת לדיכוי ההתבגרות הן עבור אנשים שזוהו כזכר בלידתם והן עבור אנשים שזוהו כנקבה בלידתם הוא אגוניסטים ל-GnRH (אנ'). שיטה זו מדכאת זמנית את ציר ה-HPG (אנ'), האחראי על ייצור הורמונים (אסטרוגן, טסטוסטרון) הגורמים להתפתחות מאפייני מין משניים (אנ') בגיל ההתבגרות, ובכך מקטינה את ייצורם.
WPATH מסווג את הטיפול ההורמונלי מדכא-ההתבגרות כהתערבות טיפולית "הפיכה לחלוטין". דחיית ההתבגרות נותנת לאנשים יותר זמן לחקור את זהותם המגדרית, לפני שיחליטו על התערבויות קבועות יותר, ומונעת את השינויים הגופניים הקשורים לשלב ההתבגרות. עם זאת, מספר סקירות העלו חששות לגבי תוצאות לוואי אפשריות של הטיפול הכוללות פגיעה בדחיסות העצמות והשלכות פסיכוסוציאליות כתוצאה מעיכוב תהליך הבגירה, ולגבי ההשפעה של הטיפול על ההתפתחות התקינה של המוח, בשל חוסר בנתונים לכאן או לכאן.
סקירת ספרות שנערכה כחלק מסקירת קאס ופורסמה ב-2024 מצאה כי בסיס הראיות והרציונאל העומד בבסיס דיכוי מוקדם של התבגרות מינית נותרו לא ברורים, ושהשפעות הטיפול על התפתחות קוגניטיבית ופסיכו-מינית אינן ידועות. סקירת קאס הסיקה שלא שלא ניתן להסיק מסקנות לגבי השפעת הטיפול על דיספוריה מגדרית ובריאות נפשית ולא הסכימה עם הדעה שמדכאי התבגרות מספקים לבני נוער "זמן לחשוב", בשל הממצא שכמעט כל המטופלים שעברו חוסמים החליטו מאוחר יותר להמשיך לטיפול הורמונלי להתאמה מגדרית. הסקירה ספגה ביקורת ממספר ארגונים רפואיים בינלאומיים. בעקבות הסקירה, ענף אנגליה של שירות הבריאות הלאומי אסר על טיפול במעכבי התבגרות מינית בכל המקרים פרט למחקרים קליניים. סקירת ספרות ומטא-אנליזה נוספת שפורסמה ב-2025 הסיקה שבסיס הראיות חלש מדי מכדי לתמוך בטענות כי עיכוב התבגרות מינית אצל קטינים הסובלים מדיספוריה מגדרית מועילה או מזיקה.
בשנים האחרונות הטילו מספר מדינות הגבלות חמורות על השימוש בתרופות מעכבות התבגרות עבור דיספוריה מגדרית אצל מתבגרים, בעקבות חששות שעלו בעקבות סקירות שיטתיות של המחקרים הרלוונטיים, או בטענה שעיכוב גיל ההתבגרות מהווה התעללות בילדים. מגבלות אלו הובילו למנוסה של משפחות לילדים טרנסג׳נדרים למדינות עם תנאים מקלים יותר.
בינואר 2025 אסר ממשל טראמפ על כל טיפול מאשש-מגדר באשר הוא לקטינים, כולל מטופלים קיימים.
אפשרויות טיפול > טיפול הורמונלי נקבי

טיפול הורמונלי נקבי (Feminizing hormone therapy) משמש בדרך כלל נשים טרנסג'נדריות, המעוניינות לפתח מאפייני מין משניים נקביים. גם א-בינארים עשויים להעדיף טיפול הורמונלי נקבי, כדי להתאים את גופם לביטוי המגדרי הרצוי שלהם. טיפול הורמונלי נקבי כולל בדרך כלל טיפול תרופתי לשם דיכוי ייצור הטסטוסטרון ולגרימת הנישוי (Feminization). סוגי התרופות כוללים אסטרוגנים, אנטי-אנדרוגנים (בלוקרים לטסטוסטרון) ופרוגסטוגנים. לרוב, האסטרוגן משולב עם האנטי-אנדרוגן כדי לדכא ולחסום את הטסטוסטרון. הדבר מאפשר דה-מסקוליניזציה (אנ') ועידוד של נישוי (אנ') והתפתחות השד. אסטרוגנים ניתנים בדרכים שונות כולל הזרקה, מדבקה טרנסדרמלית (אנ') המודבקת על העור וטבליות דרך הפה.
ההשפעות הרצויות של טיפול הורמונלי נקבי מתמקדות בפיתוח מאפייני מין משניים נקביים. בין השפעות אלו נמנות: התפתחות רקמת השד, חלוקה מחדש של השומן בגוף, ירידה בכמות שיער הגוף, צמצום מסת השריר ועוד. הטבלה שלהלן מסכמת כמה מההשפעות של טיפול הורמונלי נקבי בנשים טרנסג'נדריות:
אפשרויות טיפול > טיפול הורמונלי זכרי

טיפול הורמונלי זכרי (Masculinizing hormone therapy) משמש בדרך כלל גברים טרנסג'נדרים, המעוניינים לפתח מאפייני מין משניים גבריים. טיפול הורמונלי זכרי כולל בדרך כלל שימוש בטסטוסטרון לשם דיכוי ייצור האסטרוגן ולגרימת גברור (Masculinization). הטיפול יכול להינתן בין היתר דרך הפה, פרנטלית (שלא דרך הפה), על ידי שתל תת-עורי (אנ'), או באופן מקומי במתן טרנסדרמלי על העור (באמצעות מדבקה (אנ') או ג'ל). המינון הוא ספציפי למטופל ונידון עם הרופא המטפל. השיטות הנפוצות ביותר הן זריקות תת-עוריות (אנ') ותוך-שריריות (אנ'). מינון זה יכול להינתן על בסיס שבועי או דו-שבועי, בהתאם למטופל.
שלא כמו טיפול הורמונלי נקבי, אנשים העוברים טיפול הורמונלי זכרי אינם זקוקים בדרך כלל לדיכוי הורמונים נוספים, כגון דיכוי אסטרוגן. מינונים טיפוליים של טסטוסטרון בדרך כלל מספיקים כדי לעכב את ייצור האסטרוגן לרמות פיזיולוגיות רצויות.
ההשפעות הרצויות של טיפול הורמונלי זכרי מתמקדות בפיתוח מאפייני מין משניים גבריים. בין השפעות אלו נמנות: עלייה במסת השריר, התפתחות שיער פנים, התעבות הקול, עלייה בצמיחת שיער הגוף ועיבויו, ועוד.
| שינויים הפיכים | שינויים בלתי הפיכים |
| --- | --- |
הגברת החשק המיני: התעבות הקול
חלוקה מחדש של השומן בגוף: צמיחת שיער פנים/גוף
הפסקת ביוץ/מחזור: התקרחות
גדילת מסת השריר: הגדלת הדגדגן
התגברות ההזעה: קפיצת גדילה / סגירת לוחיות הגדילה
אקנה: ניוון שד
עלייה במספר תאי הדם האדומים:
יעילות והנחיות

סקירות ומחקרים מהעשור השני של המאה ה-21 מצאו השפעות חיוביות על בריאותם הנפשית של מטופלים בטיפול הורמונלי, כולל משמעותית ירידה ברמות החרדה, דיכאון ואובדנות. במדינות רבות, כולל בישראל, וכן במהדורה השמינית של המסמך הרפואי "תקני טיפול בריאותי עבור אנשים טרנסקסואלים, טרנסג'נדרים ונון-קונפורמיים מגדרית" (אנ') של האיגוד המקצועי העולמי לבריאות טרנסג'נדרים (WPATH), מומלץ על מתן טיפול הורמונלי לכל המטופלים המעוניינים בכך אשר עומדים בתנאי הזכאות לטיפול, בכפוף להסכמה מדעת ולאחר קבלת מידע על תופעות הלוואי והסיכונים.
יעילותו של טיפול הורמונלי לטיפול בדיספוריה מגדרית אצל ילדים ובני נוער שנויה במחלוקת. מחקרים שונים טוענים כי טיפול הורמונלי משפר פרמטרים חשובים בבריאותם של ילדים ובני נוער הסובלים מדיספוריה מגדרית,, וכן נמצא כי התחלה של טיפול כזה בשלב מוקדם יותר של ההתבגרות המינית מגדילה את האפקט.  עם זאת, במספר סקירות מהשנים האחרונות נמצא שאין מספיק ראיות לתמוך בטענה שהטיפול יעיל, או שהמחקר התומך בטענה זו חלש באופן יחסי. ישנה הסכמה גורפת על כך שדרושים מחקרים נוספים על מנת לשפר את איכות הראיות הנוגעות ליעילות הטיפול עבור אוכלוסיות אלו. גופים מקצועיים רבים כיום ברחבי העולם ממליצים לספק לנערים טרנסג'נדרים טיפול הורמונלי או טיפול מעכב התבגרות מינית ככל שהם מעוניינים בכך ומסוגלים לתת הסכמה מדעת.
בטיחות

טיפול הורמונלי לאנשים טרנסג'נדרים הוכח בספרות הרפואית כבטוח לרוב, כאשר הוא מתקיים בפיקוח של איש מקצוע רפואי מוסמך. ישנם סיכונים פוטנציאליים בטיפול הורמונלי, אשר יהיו תחת מעקב באמצעות הקרנות ובדיקות מעבדה כגון ספירת דם (המוגלובין), תפקודי כליות וכבד, רמת הסוכר בדם, אשלגן וכולסטרול. נטילת יתר של תרופות מעבר להוראות שניתנו עלולה להוביל לבעיות בריאותיות כגון סיכון מוגבר לסרטן, התקף לב עקב עיבוי הדם, קרישי דם ועלייה ברמת הכולסטרול.
בטיחות > טיפול הורמונלי נקבי

המסמך הרפואי "תקני טיפול בריאותי" שפורסם על ידי האיגוד המקצועי העולמי לבריאות טרנסג'נדרים (WPATH) מסכמים רבים מהסיכונים הקשורים לטיפול הורמונלי נקבי (כמפורט להלן).
| סיכון מוגבר ככל הנראה | סיכון מוגבר אפשרי | לא חד משמעי/ללא סיכון מוגבר |
| --- | --- | --- |
| פקקת ורידים | סוכרת מסוג 2 | סרטן השד |
| אירועים קרדיווסקולריים | יתר לחץ דם |  |
| עלייה ברמות הטריגליצרידים | עלייה ברמות הפרולקטין |  |
עלייה זמנית באנזימי כבד: 
אבני כיס מרה:
בטיחות > טיפול הורמונלי זכרי

המסמך הרפואי "תקני טיפול בריאותי" שפורסם על ידי האיגוד המקצועי העולמי לבריאות טרנסג'נדרים (WPATH) מסכמים רבים מהסיכונים הקשורים לטיפול הורמונלי זכרי (כמפורט להלן).
| סיכון מוגבר ככל הנראה | סיכון מוגבר אפשרי | לא חד משמעי/ללא סיכון מוגבר |
| --- | --- | --- |
| פוליציטמיה | ירידה ברמות ה-HDL | אוסטאופורוזיס |
| עלייה במשקל | עלייה זמנית באנזימי כבד | אירועים קרדיווסקולריים |
|  |  | יתר לחץ דם |
|  |  | סרטן השד, סרטן צוואר הרחם, סרטן השחלות, סרטן רירית הרחם |
בטיחות > שיקול הפוריות

טיפול הורמונלי להתאמה מגדרית עשוי להגביל את פוטנציאל הפוריות. אם אדם טרנסג'נדר יבחר לעבור ניתוח להתאמה מגדרית, פוטנציאל הפוריות שלו יאבד לחלוטין. לפני תחילת טיפול כלשהו, ניתן לשקול מצבים של בעיות פוריות ואפשרויות של שימור פוריות. האפשרויות כוללות הקפאת זרע, הקפאת ביציות והקפאת רקמת השחלה.
בישראל קיימת המלצה למטופלים שעתידים לעבור טיפול הורמונלי לעבור קודם לכן טיפול לשימור פריון.
מחקר שהוצג בכנס האגודה האנדוקרינית (אנ') לשנת 2019 מראה כי גם לאחר שנה של טיפול בטסטוסטרון, גבר טרנסג'נדר יכול לשמר את פוטנציאל הפוריות שלו.
זכאות לטיפול

נותני שירות רבים משתמשים בגישת ההסכמה מדעת, לפיה על אדם שמעוניין בטיפול הורמונלי לחתום על הצהרת הסכמה מדעת ולהתחיל בטיפול, ללא תהליכי סינון רבים. עבור נותני שירות אחרים, הזכאות לטיפול נקבעת באמצעות כלי אבחון מרכזיים כגון ICD-10 או המדריך לאבחון וסטטיסטיקה של הפרעות נפשיות (DSM). בעיות פסיכיאטריות עשויות לעיתים קרובות להילוות או להידמות לאי-התאמה מגדרית ולדיספוריה מגדרית. מסיבה זו, המטופלים נמדדים באמצעות קריטריונים של DSM-5 או ICD-10, בנוסף לבדיקה לאיתור הפרעות פסיכיאטריות. האגודה האנדוקרינית דורשת מרופאים המאבחנים דיספוריה מגדרית ואי-התאמה מגדרית לעבור הכשרה בהפרעות פסיכיאטריות, עם מיומנות ב-ICD-10 וב-DSM-5. כמו כן, על נותן שירותי הבריאות לקבל הערכה יסודית של בריאותו הנפשית של המטופל ולזהות גורמים פסיכו-חברתיים פוטנציאליים שעשויים להשפיע על הטיפול.